text: Bekræftet: Politiskole skal ligge i Vejle
  24 januar 2017 kl. 14.50
  Den nye politiskole skal ligge i Vejle, det bekræfter Søren Pape Poulsen (K). 
  Efter et rodet forløb er det nu besluttet, at den nye politiskole skal ligge i Vejle. Det har Søren Pape Poulsen (K) bekræftet på et kort pressemøde foran Justitsministeriet. 
  - Vi peger nu på Vejle, siger Søren Pape Poulsen. Hans begrundelse  er, at man i Vejle vil få mest for pengene, og at det vil går hurtigst i dette byggeri. 
  Derfor skal politiskolen nu placeres i den gamle sygeplejeskole på Soldalen 8 i Vejle. Ministeren fortæller, at skolen skal gennemgå en del om- og tilbygninger, inden den tages i brug.
  Søren Pape Poulsen (K), justitsminister: "Det har været en ærgerlig proces. Vi kan ikke blive ved."
  - Vi er i en situation, hvor regeringen helst ville have bygget nyt, men vi kunne ikke finde 90 mandater, sagde Søren Pape. Flere gange pointerede han, at regeringen ikke kunne finde flertal for at bygge en ny skole.
  - Nu skal vi videre. Det har været en ærgerlig proces. Vi kan ikke blive ved – og vi kan ikke finde et flertal. Der skal bygges rigtig meget, sagde han.
  
  